Vzhľadom na opísané výzvy a so zohľadnením dosiaľ dosiahnutých výsledkov vrátane predchádzajúcej stratégie EÚ by sa EÚ mala zamerať na vzájomne sa posilňujúce ciele v oblastiach, v ktorých môže najviac pridať hodnotu, konkrétne:

Na to, aby bol akýkoľvek proces úspešný, musí byť inkluzívny a vykonávať sa pod kontrolou a vedením Afgancov. Mal by reprezentovať všetkých občanov a ich oprávnené záujmy, prostredníctvom ktorých sa zachováva jednota, zvrchovanosť, územná celistvosť a rovnaké práva pre všetkých podľa ústavy. Takýto proces musí viesť k odsúdeniu násilia a prerušeniu všetkých väzieb s medzinárodným terorizmom a k rešpektovaniu ústavy vrátane jej ustanovení o ľudských právach, najmä o právach žien a detí.

Je potrebné, aby Afganistan posilnil svoje demokratické inštitúcie a demokratický dohľad a zlepšil kvalitu svojich verejných služieb. Vládne inštitúcie by mali byť doplnené a brané na zodpovednosť zo strany rôznych a nezávislých médií a pluralitnej a aktívnej občianskej spoločnosti. Veľmi dôležitá je väčšia účasť a zastúpenie žien vo všetkých druhoch verejných funkcií. Mala by pokračovať práca v oblasti rešpektovania právneho štátu vrátane dobre fungujúceho formálneho súdneho systému, znižovania korupcie a väčšej zodpovednosti. Na posilnenie demokratických postupov a hodnôt sú potrebné dôveryhodné, inkluzívne, transparentné voľby s výsledkami všeobecne akceptovanými všetkými Afgancami. Reforma volebného systému vrátane uplatňovaných mechanizmov na zníženie výskytu podvodov obnoví dôveru v širšie demokratické procesy.

Okrem vidieckeho hospodárstva má Afganistan značný potenciál na rozvoj odvetví ťažobného priemyslu. Tieto prírodné zdroje by mali takisto prispieť k budovaniu inkluzívneho hospodárstva a mali by prospieť národnému rozvoju spravodlivým spôsobom. Zlepšenie riadenia ťažby a zabezpečenie úplnej transparentnosti v riadení odvetví ťažobného priemyslu je preto dôležité na zabezpečenie toho, aby malo obyvateľstvo úplný prospech z týchto zdrojov.

Posilnenie súkromného sektora je pre hospodárstvo Afganistanu kľúčové. Je dôležité zabezpečiť regulačný rámec, ktorý umožňuje podporu väčšieho rastu súkromného sektora a zlepšenie dôvery investorov. Odvetvie poľnohospodárstva hrá ústrednú úlohu v hospodárskom rozvoji. Zlepšenie odolnosti, aj pokiaľ ide o dôsledky zmeny klímy na vidiecke hospodárstvo, bude veľmi dôležité v záujme dosiahnutia rastu na všetkých úrovniach, ktorý je potrebný na vytváranie dostatočného počtu pracovných miest a zvýšenie domácich príjmov. Prostredníctvom napredovania v týchto oblastiach by sa znížila chudoba, zlepšili by sa možnosti živobytia, posilnilo by sa poskytovanie základných služieb, najmä v oblasti zdravotníctva a vzdelávania, a zrýchlil by sa sociálny a ľudský rozvoj – ktoré naďalej výrazne zaostávajú za regionálnymi úrovňami. Je potrebné, aby riešenie rodových nerovností a posilňovanie práv žien zostalo ústredným bodom všetkého úsilia s cieľom stimulovať udržateľný rozvoj.

·posilnenie prepojení medzi humanitárnym a rozvojovým úsilím,

·stimulovanie udržateľných postupov odolných voči zmenám klímy a podporovanie udržateľného využívania pôdy a hospodárenia s vodami,

·podporu afganského úsilia o využitie potenciálu udržateľného hospodárenia s prírodnými zdrojmi,

·zvyšovanie regionálnej prepojiteľnosti, najmä v rámcoch konferencie o regionálnej hospodárskej spolupráci o Afganistane a opatrení procesu „Srdce Ázie“ na budovanie dôvery v záujme ďalšieho zlepšovania tranzitných, dopravných a energetických koridorov a umožnenia intenzívnejšieho obchodu v celom regióne,

·zvýšenie účinnosti pomoci a obnovenie fiškálnej udržateľnosti prostredníctvom pokroku v riadení verejných financií a väčšieho uvoľňovania domácich príjmov v súlade s vládnymi politikami. Zároveň pokračovanie v skúmaní možností poskytovania rozpočtovej pomoci zladenej s národnými programami priorít zameranými na výsledky. Zabezpečenie vzájomnej zodpovednosti, a to aj prostredníctvom monitorovania vykonávania sebestačnosti prostredníctvom rámca vzájomnej zodpovednosti a jeho ukazovateľov,

·posilnenie prítomnosti a zapojenia medzinárodných finančných inštitúcií, napríklad Svetovej banky, Ázijskej rozvojovej banky, ako aj Európskej investičnej banky a rozvojových finančných inštitúcií členských štátov na podporu rozvoja infraštruktúry, MSP a najmä reformy ťažobného odvetvia, a to aj prostredníctvom prilákania zahraničných investícií.

2.4. Riešenie výziev súvisiacich s migráciou

Formovanie globálnej reakcie založenej na solidarite a rozdelenej zodpovednosti pokračovaním a posilňovaním spolupráce v príslušných medzinárodných rámcoch a regionálnych štruktúrach, vykonávanie Spoločného napredovania v oblasti migrácie medzi Afganistanom a EÚ, podpora realizovateľného riešenia regionálneho rozmeru nútene vysídlených afganských štátnych príslušníkov zabezpečením postupného, riadneho, bezpečného a dôstojného návratu zo susedných krajín do Afganistanu a udržateľného reintegračného procesu.

Zhoršujúca sa bezpečnostná situácia, politická nestabilita a hospodárska kríza narušili verejnú dôveru v Afganistane. Z toho dôvodu z krajiny odchádzalo viac ľudí a na základe zvýšenej činnosti prevádzačských sietí to malo okamžité účinky na Európu. V roku 2015 a 2016 tvorili Afganci druhú najväčšiu skupinu neregulárnych migrantov prichádzajúcich do EÚ. Paralelne, na regionálnej úrovni sa situácia vysídlených afganských štátnych príslušníkov do susedných krajín dostala do popredia v roku 2016, ktorý bol rokom nevídaného zvýšenia počtu vracajúcich sa Afgancov do Afganistanu, najmä z Pakistanu a Iránu. Vytvoril sa tak značný tlak na Afganistan, aby prijal navrátilcov a zabezpečil ich udržateľnú reintegráciu. Oživila sa aj diskusia o potrebe nájsť najlepší prístup k riešeniu tohto dlhodobého problému na medzinárodnej úrovni. Okrem toho sú veľké počty afganských štátnych príslušníkov vnútorne vysídlené, väčšinou z dôvodu konfliktnej situácie, ale aj v súvislosti s prírodnými katastrofami a zmenou klímy.

EÚ reagovala na tento vývoj podporou komplexného prístupu k migrácii, ktorý bol zameraný na krátkodobé potreby, ako aj dlhodobú perspektívu. EÚ je odhodlaná pokračovať v poskytovaní podpory Afganistanu na dosiahnutie dobre riadených migračných politík, a to aj riešením základných príčin neregulárnej migrácie a núteného vysídlenia prostredníctvom lepšej podpory hospodárskeho rozvoja a zabezpečením udržateľnej reintegrácie vracajúcich sa afganských štátnych príslušníkov. K tomu patrí ochrana a udržateľná reintegrácia afganských štátnych príslušníkov, ktorí boli vnútorne vysídlení vo svojom regióne, ako aj afganských štátnych príslušníkov, ktorí sa vracajú z Európy a susedných krajín, najmä Pakistanu a Iránu.

S cieľom posilniť politickú spoluprácu v mnohých otázkach spoločného záujmu sa v októbri 2016 EÚ a Afganistan dohodli na Spoločnom napredovaní v oblasti migrácie. Spoločné napredovanie sa týka návratu, readmisie a reintegrácie neregulárnych migrantov, informovanosti a zvyšovania povedomia, ako aj boja proti prevádzačstvu a obchodovaniu s ľuďmi. Tieto prvky dopĺňajú bilaterálne memorandá o porozumení uzavreté paralelne niekoľkými členskými štátmi EÚ. Spoločná pracovná skupina EÚ a Afganistanu pre vykonávanie spoločného napredovania v súčasnosti monitoruje jeho vykonávanie.

V decembri 2016 Afganistan prijal Politický rámec pre navrátilcov a vnútorne vysídlené osoby, v ktorom sú identifikované hlavné kroky, ktoré treba podniknúť v záujme udržateľnej integrácie navrátilcov a vnútorne vysídlených osôb.

Iniciatívy EÚ by mali vychádzať z existujúcich činností a opatrení a mali by zahŕňať:

Na bilaterálnej úrovni:

·úplné vykonávanie Spoločného napredovania v oblasti migrácie medzi Afganistanom a EÚ a bilaterálnych memoránd o porozumení, ktoré uzavreli členské štáty EÚ a Afganistan,

·na základe výsledku vykonávania spoločného napredovania a v súlade s ustanoveniami Dohody o spolupráci, partnerstve a rozvoji budú EÚ a Afganistan skúmať možnosť rokovaní o readmisnej dohode,

·podporu v riešení základných príčin neregulárnej migrácie a núteného vysídlenia s cieľom vytvoriť prostredie, ktoré afganskému obyvateľstvu ponúka alternatívu k neregulárnej migrácii,

·podporu a umožnenie udržateľnej reintegrácie navrátilcov z krajín EÚ aj mimo EÚ (napr. Pakistanu a Iránu) pomocou komunitného prístupu, so zohľadnením sociálnej súdržnosti a možného trenia v hostiteľských komunitách, prostredníctvom poskytovania odbornej prípravy a opatrení pre vytváranie pracovných miest a prístupu na trh, a to aj v poľnohospodárstve, remeslách a remeselnej výrobe, a podporu začínajúcich podnikov a využívania zručností a kvalifikácií získaných v zahraničí na účel integrácie vracajúcich sa afganských štátnych príslušníkov do zraniteľného hospodárstva s vysokou mierou nezamestnanosti,

·podporu boja proti obchodovaniu s ľuďmi a prevádzačstvu vrátane posilnených hraničných kontrol.